Aquest Decret dóna compliment i desplega, parcialment, la Llei 7/1997, de 18 de juny, d'associacions, que es va dictar en ús de la competència exclusiva de la Generalitat de Catalunya recollida a l'article 9.24 de l'Estatut d'autonomia de Catalunya.
El manament per fer aquest desplegament es troba al capítol IX de la Llei 7/1997, de 18 de juny, d'associacions, que crea el Consell Català d'Associacions, i l'habilitació específica està en la disposició final tercera, la qual remet al desplegament reglamentari, especialment, pel que fa a la determinació de l'estructura i de la composició del Consell.
En compliment d'aquestes normes, aquest Decret detalla els fins, les funcions, la composició i el funcionament per aconseguir el compliment dels objectius previstos per la Llei.
A proposta de la consellera de Justícia, d'acord amb el dictamen emès per la Comissió Jurídica Assessora i d'acord amb el Govern,
El Consell Català d'Associacions és un òrgan consultiu de la Generalitat de Catalunya adscrit al Departament de Justícia i té la composició, l'estructura i el funcionament que s'estableixen a les normes d'aquest Decret.
El Consell té com a objectius estudiar i conèixer la realitat present de les associacions i facilitar elements informatius per millorar-ne la gestió interna des d'una actuació coordinada entre les associacions i les administracions.
Les funcions pròpies del Consell Català d'Associacions són les següents:
a) Assessorar, informar i dictaminar, si així se li sol·licita, sobre qualsevol disposició legal i reglamentària que afecti directament les associacions i també formular propostes a aquest efecte.
b) Proposar les actuacions necessàries per promoure i fomentar les associacions amb els estudis necessaris a aquest efecte.
c) Proposar línies de suport per afavorir la potenciació exterior de les associacions.
d) Participar en la mediació en possibles conflictes interns de les associacions i entre les associacions.
4.1 El Consell Català d'Associacions està format per:
a) Quinze vocals en representació de les federacions inscrites en el Registre d'Associacions: tres per cada una de les demarcacions territorials de Girona, Tarragona i Lleida, i sis per la de Barcelona.
Aquests membres s'hi incorporen segons les especificacions que es determinen a l'article 5.
b) La persona titular de la Direcció General de Dret i d'Entitats Jurídiques del Departament de Justícia.
c) Dues persones titulars d'una direcció general del Departament de Benestar Social designades per la persona titular d'aquest Departament.
d) Una persona en representació de l'Associació Catalana de Municipis i Comarques i una altra en representació de la Federació de Municipis de Catalunya.
e) La persona responsable del Servei d'Associacions del Departament de Justícia.
4.2 La persona titular de la Direcció General de Dret i d'Entitats Jurídiques presideix el Consell i pot ser substituïda per la persona que designi la persona titular del Departament de Justícia.
4.3 Les funcions de secretari són assumides per un funcionari del Departament de Justícia, amb veu i sense vot.
5.1 En primera instància, les federacions que poden integrar-se al Consell, després d'haver-ho sol·licitat per escrit a la presidència, són, en el nombre corresponent en cada cas, les més antigues pel que fa a la inscripció en els registres respectius esmentats en l'article 4.
5.2 Les vacants que puguin produir-se pel fet que algunes d'aquestes federacions no formulin la sol·licitud preceptiva en el termini de deu dies a comptar de l'endemà de la notificació en què són cridades s'hauran de cobrir, en primer lloc, amb federacions que hagin sol·licitat per iniciativa pròpia ser membres del Consell, amb l'aplicació, si escau, del criteri d'antiguitat registral i, en últim terme i en el nombre que calgui, amb les consecutives d'aquelles primeres inscrites.
5.3 El temps de permanència de les federacions en el Consell és de dos anys.
Les federacions que successivament hagin de substituir les que formin part del Consell s'han de designar seguint també els criteris anteriors.
Convocatòries de les sessions del Consell
6.1 El Ple del Consell s'ha de reunir en sessió ordinària dos cops l'any i en sessió extraordinària quan ho sol·liciti un terç dels components amb dret de vot.
6.2 La presidència convoca les sessions amb un mínim de vint dies d'antelació, mitjançant un escrit que també dóna a conèixer l'ordre del dia, constituït pels punts proposats per almenys tres federacions, a més dels proposats per la presidència i per les entitats associatives locals.
6.3 Ocasionalment, poden participar en les sessions del Consell, amb veu però sense vot, les persones delegades pels diferents departaments i òrgans de les administracions per tractar d'assumptes específics de la seva competència, a petició del Consell.
6.4 Així mateix, a les sessions del Consell hi poden ser presents, amb veu però sense vot, un màxim de tres persones expertes en la matèria objecte de deliberació, sempre que se n'hagi anunciat l'assistència en l'ordre del dia.
Quòrum per a la constitució del Consell i l'adopció d'acords
7.1 El quòrum necessari per a la constitució vàlida del Consell és el de la meitat més un dels membres en primera i única convocatòria.
En qualsevol cas, és necessària la presència de la persona titular de la presidència o de la que la substitueixi i la de la persona titular de la secretaria o de la que la substitueixi.
7.2 Els acords es prenen per majoria simple dels assistents.
7.3 Cada membre té un vot de caràcter indelegable.
8.1 Donar a conèixer les propostes i els acords de l'Administració de la Generalitat sobre les matèries pròpies del Consell.
8.2 Elevar als diferents òrgans de l'Administració de la Generalitat i, si escau, de l'Administració local, les qüestions que són funcions del Consell a les quals es refereixen els apartats a), b) i c) de l'article 38 de la Llei 7 de 18 de juny, d'associacions.
El titular de la presidència del Consell, que també el representa, té les atribucions de convocar les sessions d'aquest òrgan i les de la Comissió Permanent, confeccionar-ne l'ordre del dia i actuar-hi de moderador.
Composició i funcions de la Comissió Permanent
10.1 La Comissió Permanent està composta per:
a) La persona titular de la presidència del Consell.
b) Tres vocals representants de les federacions, elegits pel Ple del Consell durant la sessió de cada assemblea general.
c) La persona que actua de secretària del Consell.
10.2 La Comissió Permanent és l'òrgan encarregat de coordinar les activitats del Consell i d'assumir la direcció de les funcions de conciliació i mediació.
10.3 Les decisions de la Comissió Permanent es prenen per majoria simple d'assistents.
En el termini de sis mesos des de la constitució del Consell Català d'Associacions, el Departament de Justícia elaborarà una proposta d'ordre de regulació de la mediació en possibles conflictes interns de les associacions i entre les associacions, sobre la qual emetrà informe el Consell Català d'Associacions.
—1 Es faculta la consellera de Justícia per dictar aquelles disposicions necessàries per a l'aplicació d'aquest Decret.
—2 Aquest Decret entrarà en vigor al cap de vint dies de la seva publicació en el Diari Oficial de la Generalitat de Catalunya.